มันนี่ทูเดย์
กสิกรค้ำเงินกู้ทุนไทยสร้างโรงไฟฟ้าในญี่ปุ่น
15 ก.ย. 2558

กสิกรค้ำเงินกู้ทุนไทยสร้างโรงไฟฟ้าในญี่ปุ่น
นายพิพิธ เอนกนิธิ รองกรรมการผู้จัดการ ธนาคารกสิกรไทย เปิดเผยว่า ธนาคารได้สนับสนุนนักธุรกิจไทยขยายการลงทุนด้านพลังงานในประเทศญี่ปุ่น โดยได้ให้บริการออกหนังสือค้ำประกันระหว่างประเทศและสแตนด์บาย แอล/ซี (International Bank Guarantee /Standby L/C) ให้แก่บริษัท พรีเมียร์ โซลูชั่น เพื่อใช้ค้ำประกันเงินกู้ในวงเงิน 1,500 ล้านเยน แก่ธนาคารโตเกียว สตาร์ ประเทศญี่ปุ่น
สำหรับการดำเนินโครงการก่อสร้างโรงไฟฟ้าพลังแสงอาทิตย์ (Solar Power) จำนวน 10 แห่งในประเทศญี่ปุ่น มีกำลังการผลิตรวม 58 เมกะวัตต์ โดยมีเป้าหมายในการขายไฟฟ้าที่ผลิตจากโครงการดังกล่าวให้กับการไฟฟ้าญี่ปุ่นนาน 20 ปี 
คปภ. ประกาศผลประกันภัยดีเด่น
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.ได้ประกาศผลบริษัทประกันภัยดีเด่นประจำปี 2557 ประกอบด้วย บริษัทประกันชีวิตที่มีการบริหารงานดีเด่น อันดับที่ 1 บริษัท เมืองไทยประกันชีวิต อันดับที่ 2 บริษัท ไทยประกันชีวิต อันดับที่ 3 บริษัท กรุงเทพประกันชีวิต
บริษัทประกันวินาศภัยที่มีการบริหารงานดีเด่น อันดับที่ 1 บริษัท วิริยะประกันภัย อันดับที่ 2 บริษัท กลางคุ้มครองผู้ประสบภัยจากรถ และบริษัท ธนชาตประกันภัย  อันดับที่ 3 บริษัท กรุงไทยพานิชประกันภัย และบริษัท เมืองไทยประกันภัย